Olimpiai ezüstérmes segített az akadályon a soproni gyógyszerészcsapatnak a PannonHajszán - fotók
Öt fős soproni gyógyszerészcsapat is próbára tette magát és ringbe szállt az értékes főnyereményért az idei PannonHajszán. Az örök élmények mellett övék lett az újabb csapatépítés és hétvégi pihenés a zirci Szépalma Hotelben és Ménesbirtokon.
Edzések a Lőverekben

“A közösségünket szerettük volna tovább erősíteni. Eleinte nem gondoltuk komolyan az egészet, aztán egyre nagyobb lett a lelkesedés, egyre többet jártunk edzeni a Lőverekbe” – kezdte Nagyné Dévai Beatrix. Az ötfős gyógyszerészcsapat négy tagja a soproni Állomás Patikában segít a betegségekkel küszködőknek.

Ugrás a vízbe

“Tizenketten dolgozunk a patikában. Végül már nemcsak a kollégák, hanem miután írás jelent rólunk a kisalfold.hu-n, egyre több páciens is érdeklődött, hogyan állunk a felkészüléssel. Jó érzés volt, hogy ilyen sokan szurkoltak nekünk, hogy teljesítsük a PannonHajsza cseszneki pályáját” – vette át a szót dr. Németh Dolóresz.

Azon a bakonyi pályán, ahol 8,5 km kőkemény terepfutás mellett több mint 15 akadály várt az indulókra. “Az első métertől az utolsóig együtt maradtunk. Ha valakinek gondja akadt egy-egy akadállyal, mindig türelmesen megvártuk, buzdítottuk” – hallottuk dr. Mártonné dr. Tóth Amanda Lillától. A soproni gyógyszerészcsapat tagjai szolidaritásból a vizesároknál egy emberként ugrottak a vízbe, mivel az egyik társuk félt a csúszós pallótól.
 

Két nagy találkozás Ungvári Miklóssal

“Rengeteg élmény ért bennünket a pályán, tetszett, hogy hegyen-völgyön át futottunk. Azt nagyon vártuk, hogy a cseszneki várba felmászhassunk. Igaz, hogy közel két órán át küzdöttünk ezért, de a végén ez is összejött” – mondta Osváthné Kovács Gyöngyi, akinek négy gyermeke közül az egyik, Osváth Orsolya volt a csapat ötödik tagja.

A soproni gyógyszerészek élményfutamában indult Ungvári Miklós, London olimpiai ezüstérmes cselgáncsozója. “Két nagy találkozásunk volt a kiváló dzsúdóssal. Egyrészt az első akadályok egyikén, az óriási szalmabálakupacon segített mászni, illetve kértünk tőle közös fotót. Közvetlen volt a válogatott sportoló, örömmel vállalta a képet” – mondta búcsúzóul Nagyné Dévai Beatrix.
 

Balatoni strandolás jótékonyságból
 
A PannonHajszán idén több mint 2200 felnőtt indult, míg a GyerekHajszán 430 gyerkőc sportolt. A SuliHajszára Kolozsvárról is érkeztek diákok.

A szervezők szerint közel 4000-en látogattak a Hajsza cseszneki helyszínére két nap alatt. Az indulók és a szervezők jótékonyságának köszönhetően 50 hátrányos helyzetű kisgyerek strandolhatott a Balatonon a héten.
 

A Mindmegette karácsonyi ajánlata

Rögtön puha mézeskalács
Csesznek bakony Győr Sopron